Bon leitura pa kenha ki kre, pode i sabe le, i kenha ki ten dúvida sobri intenson des skritu, pa torna le intruduson ki dja nu publika dos bes li na Santiago Magazine.Es skritu é un forma di intirvenson na polis di skritor i sidadon José Luiz Tavares, purisu el ka ta pirmiti pa ninhun parti des obra ser uzadu publikamenti pa konbati pulítiku.
[un personajen ki staba di kosta
na konbersu k’un mudjer vistoza
ta ben ta entra ta anda xei di bazofaria
ki dj'el fika ta anda tortu di ladu.
dipos ta odjadu m'é Uze das Névuas]
[uze das névuas]
Dj'es papia tudu mas é na fin
ki konbersu é más sabi
é la ki bu ta dadu tudu ti txabi
ti kankan sabi di nha badjin
pueta go n sabe m'é propi pueta
mas mi tanbe dj'el kontra ku pueta
ku vantaji di spiriensia di governason
ku trakeju di pega na lemi di nason
pa n djuda i gia tudu nhas irmon
i nhas kamarada ki nunka ka foi ladron
nen s'es atxa kusa kaídu na txon
nen s'es atxa-l fuliadu la pa kobon
pamodi seriadadi na nos é un don
é purisu ki nos é pai di suluson
so kel baraji ki kontinua inda tudu fradu
mas tudu dretu alves ten un otu ladu
mas sima múzika fla «ala me ki nos é bon»
nton uki n kre é so nhos konfirmason
pa nhos fla-m m'é la ki nhos ta po-m
na kel palásiu ku kuartu txeu pa pikenas
ti pa pueta ki pode bai la skrebe si senas
s’é ka pamodi el é mutu indipendenti
nu pode faseba un stribilin di dupla
djuze&djuze sima dupond&dupont
o rimandu bon ta djunta é ku bon
el na palásiu praia mi na kel di sonsenti
nu ta kumunika manenti-manenti
mas ael é sanhadu i mutu salienti
si n prupo-l inda el ta fla-m «toma li bu txupa»
nu meste un skoberu tipu albatros
ki ta pensa so na txotxoka i na karos
terenu arvi natal i otus bidjakaria gros
tudu kontráriu mutu kontráriu des mos
asin sendu el é djuze i mi tanbe é djuze
i si tudu djuze ta fladu é bon
ten un inda k'é más ki tudu bon
k'é kel di nair li ki sta na nhos fe
mi k'é más kosmopolita ki tudu es
ki n inventa sidadi ti na kutelu di un kasa
i na strada undi dos karu ka ta pasa
nen ka ta kruza dos algen ki sta rabes
mi omi di spritu toleranti i kurason grandi
ki n sai di palásiu n ba konvive ku thug
i ses pagamentu foi inda fase más sangi
leba más fidju'l parida na géra di gangi
mi obreru di rikonsiliason nasional
ki indiminiza pidi i si katxoris
inda kaba n pidi-s perdon
(ki li nes txon anos é tudu irmon)
mas non vítima di nos turturadoris
pamodi n kreba pás afinal
mi ki n dexa grexa ku tudu txon
pamodi ku grexa ka ta metedu
i nos sikre nu ka kriston nu tinha medu
di boka di don polinu di sal di si sermon
sikre nu ka krenti nu ka disendenti
mas el é omi ki ta flaba si rabanhu
na ken k'es debe vota pa prizidenti
o pa guvernu sima ki el é donu votu
pamodi si raiba kontra nos era tamanhu
nton nos inda non satusfetu ku tudu kel li
nu da-l na fin di vida un grandi penson
(el propi el ganha totolotu)
sima ki era un forma di pidi-l perdon
pa tudu opuzison k'el faze a nos libertason
úniku ki faze-l frenti foi padri
karlindu oxi nos grandi i ruspetadu kardial
ki fla votu é di konsensia i non di padri
pastor o bispu pa vota sen spera si sinal
kel akordu sofa é nos propi ki arkiteta
mas kel li gosi si nu fladu nu ka ta seta
soberania nasional é pa ruspeta
sikre nu fase-l puta ki ku tudu el ta deta
sin é nos propi k'é rai di bon
nos k'é di kes ki ka kreba abertura
pamodi partidu úniku era un kubertura
pa tudu nos ki txigaba xeiu di anbison
(kel li go é propi pa nu goza ku pueta
pamodi nu sabe m'el sta pensa na el
mas nos nen nu ka stá la p'el ka pega nel
na kel li go p'el guarda si spada ku si seta)
nos ki nu ka vota konstituison dimukrátiku
mas gosi é el ki nu ta ben difende i ama
more pa el si da kazu sima es nos dama
ki nu ta lanbuxa nel unséra riba'l kama
sen skese ma dipos é ora di kusas prátiku
ka nhos kridita nes tronbeta di txonbon
sendu un pueta ki nu ta rikonhese si grandeza
el é so ranja malkriadesa fase brabeza
da ku po sota algen kundundun na txon
nau nos kel li nau nos é pa poi la riba
nos é pa armunia universal
ta kanta ta badja i nu final
pa nhos fla-m sin ku mo pa riba
di mi dja nhos sabe tudu kuza
si nhos ka sabe ka nhos priokupa
nos é di kes ki ka ta rakua ka ta pupa
nen si ku sen o mil satanás nu kruza
kuantamás es xuxinhu di txonbon
disíplu di abel ku ntoninhu barboza
s'el djunta ku nos el ta ten pon
s'el arma en bon el ta txupa baboza
n kre ku nhos pa nhos nhos kre ku mi
pa nu odja sol ta kanba ketu na madorna
ta labanta kenti sima un akordi di morna
o rufu rixu di funaná ki ka ta dexa algen durmi
o es kotxi-po ki gosi tudu mundu ta konsumi
menus es pueta ki ta atxa-l m'é strumi
mas mi el ka ta ngana nu sabe m'el ta obi-l
la kafe di rubertu ki son é stribilin so na mil
mi go n sta ku presa n ten un enkontru
ku kel braza ki nhos odja-nu ta kontrola
oxi nu ta bua nu ta fase puezia nu ta rola
mas nu ta mante nos spritu senpri prontu
pamodi es kusa di ser prizidenti di un país
é ka so raganha denti fla «dja n kre»
é prisizu ten forsa i koraji i fe tanbe
é prisizu xinti-l dentu'l bo ti k'el kria raís
[el ta para el ta suspira el ta poi mo riba
di kurason i ku vos imusionadu el ta fla]
[uze]
Mi n sta paxonadu nos paxona ku mi tanbe
omi mudjer mininu mandjaku xines nos nu
ka ten diskriminason nos é so pa pasa sabi
é sabura ki n ta prumete da-nhos ti na sonu
labanta brasu nu brasa kunpanheru nhas irmon
i kamaradas sertu ma tulisis nu ta da kol na txon
nos é pueta mas nos é ka kelotu ki da ku pedra
é so ku mo sukundidu nos nu ben propi pa kebra
pa djuga rixu da rastera si for nisisáriu
palásiu ta bira sentru sertifikadu di altu
konspirason kalu n ta perta-s k’es ta da saltu
es ta pupa es ta djata sima matxu ordináriu
purtantu dja nhos sabe ma nhos votu na mi
é ka votu dispirdisadu é un votu ben útil
pa nu kaba ku tutalitarismu dimukrátiku nu ta
txuki-l
na más fundu d’infernu nu ta borodja-l na lumi
ki sinza ka ta atxadu nen si algen sopra garbata
[koru]
Pueta omi li nhu debeba ser más duru ku el
nu debia rapikaba-el mutu más txabeta
di sola'l pe subi korpu ti txiga koketa
fri-l ku lansa ku po ku pedra spada i seta
si ka txiga inda bua ku fúria nhu karapati nel
pamodi fladu kantu ki nhu parse komu pueta
la stranjeru pamo li nhu ka tinha leti nen mel
i nhu ba studa (na verdadi nhu ba skrebe) i meta
di-nho ki era ser un grandi pueta nhu konsigi
nton fladu li nes téra tudu kumísiu el na si
boka era so juze luis tavaris é si o ka si
gentis? ki nhu bira pe di mangi k'es ta digigi
pa kai frutu bon i doxi bazadu na forma di puezia
nton bakansis ignoranti i pulítikamenti tribalizadu
kola-u marka ma nho é di pai nho ki k'odja-s nen dia
nen di noti mas nho é más grandi ki ses boka djuntadu
ovi un xulu boka pesonha armadu en pueta ki fla
ma nhu trazedu pa nhu ben ser prizidenti di edilidadi
nhu da-s séu mas es ses djobe é so pa skina ó
[inbisilidadi
ki ta prufana kel k'é sagradu ki ka ta pensa antis di fla
sin nos é tudu fidju batizadu dos bes di frajilidadi
mas nos distinu é djobe strela riba la pa nu instala
bon kerela fla so pa fla nton é midjor fika ketu kala
mesmu sabendu ma inveja é prumeru pekadu di sidadi
[pueta]
Nau koru aes ki ta fla ma es é pueta
es fika spantadu modi ki li na stranjeru
un patrísiu sta briliaba sima kumeta
i es kria mostraba kes katalogador lijeru
ma nos é di strela i di txon mas nos ma nos é di
ilia kabu baía i kontinenti ma so nu ta midi
ku bara di grandeza sikre nu ben di txon
simiadu di tudu frakeza é kel li k'é nos lison
kontudu mesmu sabendu i rikonhisendu motivason
bon ki era poi riba la na strela algen k'é di nos txon
mas ten razon p'el leba borduada pamo ael el purdua
turturadoris-lobu tudu djuntadu inkluindu kes di-sel
antis d’el rikonhese tudu vítima nau kel li go nau
kel li nen ses fla ma nu ta dadu bon tadjon na lua
kel li nen si es txon bira propi téra di leti ku mel
nau kel li nu ka odja nen imajinadu la gine-bisau
kualker algen ki nega dignidadi d'omi tanbe é lobu
sima kes otu bidjaku afinal gosi kal k'é nos kor?
nu ka es ki ta leba bida ta fase trabadju di katxor
i dianti di nhu rai es ta bira tudu fepu sinplis bobu
[koru]
Bo bu ta anda ku bu pe sufridu riba'l pedra
kel li k'é bu kantu i bu orason prufanu i diferenti
kel la pa subi sima benson pa penetra na nos menti
pa nos korpu pobri i murtal i nos alma ka xinti kebra
mas un tenpu di mágua inda sta dentu di bu odju
i razon di reina o di sirbi ka nase ku ningen
mas pa bu sirbi sidadi bu pasa prigu bu masa abrodju
bo bu ka sta djobe nada pa ninhun ladu nen amen
bu ka ben fla mas bu inventa bu kódigu kontra
tudu mal
i ku bu boka i bu rostu ki bu fase bon montra
bu djobe pa séu riba la mas sedu bu kai na rial
bu vatisina ma ta ben un tenpu sertu di mural
bu simia bu planta bu rega kaba bu po-l sinal
bu finka un marku pa fika t'odjadu des dés ilia
mas bu sonhu di infinitu ta dobra tudu milia
bu labanta pedra di padron bu inventa família
na puezia bu da bu língua-mai un konsistensia
ki ta bai paralen di sekura i rigor di tudu siensia
inda bu tevi tenpu na mei d'obra pa bu kria filia
sikre mundu inda é dizolason o mal sen kura
mas bu nxina-l labanta i djobe senpri pa altura
ma kel la so k'é limiti ki tantus i tantus ta anbisiona
mas poku mutu poku mesmu é kes ki ka ta disesiona
mas nu debe purfia na simentera sikre txon seku
si akazu el more el ta fika sima un adubu o sinplis eku
ki ta fla ma ael el ben p'el midi so ku bara di grandeza
i djobe senpri pa infinitu ku si alma labadu di tristeza
kea_Latn pap_Latn kea_Latn kea_Latn kea_Latn kea_Latn cjk_Latn pap_Latn kea_Latn kea_Latn bam_Latn lmo_Latn pap_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn pap_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn min_Latn kea_Latn kea_Latn kea_Latn glg_Latn kea_Latn kea_Latn kea_Latn kea_Latn pap_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn pap_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn glg_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn cjk_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn mlt_Latn kea_Latn kea_Latn ltg_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn fur_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn scn_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn cat_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn ltg_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn